CELEX: 32016R0238
Language: el
Date: 2016-02-19 00:00:00
Title: Κανονισμός (ΕΕ) 2016/238 της Επιτροπής, της 19ης Φεβρουαρίου 2016, σχετικά με την τροποποίηση του παραρτήματος του κανονισμού (ΕΕ) αριθ. 579/2014, για την παρέκκλιση από ορισμένες διατάξεις του παραρτήματος II του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου όσον αφορά τη θαλάσσια μεταφορά υγρών ελαίων και λιπών (Κείμενο που παρουσιάζει ενδιαφέρον για τον ΕΟΧ)

20.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 45/1
            
         ΚΑΝΟΝΙΣΜΌΣ (ΕΕ) 2016/238 ΤΗΣ ΕΠΙΤΡΟΠΉΣ
   της 19ης Φεβρουαρίου 2016
   σχετικά με την τροποποίηση του παραρτήματος του κανονισμού (ΕΕ) αριθ. 579/2014, για την παρέκκλιση από ορισμένες διατάξεις του παραρτήματος II του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου όσον αφορά τη θαλάσσια μεταφορά υγρών ελαίων και λιπών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 13 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 579/2014 της Επιτροπής (2) προβλέπει παρέκκλιση από το σημείο 4 του κεφαλαίου IV του παραρτήματος II του κανονισμού (ΕΚ) αριθ. 852/2004 όσον αφορά τη μεταφορά με σκάφη θαλάσσης υγρών ελαίων και λιπών («έλαια ή λίπη») προοριζόμενων για, ή δυνάμενων να καταναλωθούν από τον άνθρωπο υπό ορισμένες προϋποθέσεις.
            
         
               (2)
            
            
               Οι προϋποθέσεις αυτές αφορούν τον ναυτιλιακό εξοπλισμό και τις πρακτικές, καθώς και τα κριτήρια όσον αφορά τις ουσίες που πρόκειται να μεταφερθούν σε σκάφος θαλάσσης ως προηγούμενα φορτία. Οι ουσίες που πληρούν τα εν λόγω κριτήρια παρατίθενται στο παράρτημα του κανονισμού (ΕΕ) αριθ. 579/2014 (κατάλογος αποδεκτών προηγούμενων φορτίων).
            
         
               (3)
            
            
               Στον κατάλογο των αποδεκτών προηγούμενων φορτίων η συνδυασμένη εγγραφή για το «διάλυμα νιτρικού αμμωνίου και το διάλυμα νιτρικού αμμωνίου (CN-9) και το διπλό του άλας» δεν περιγράφει επαρκώς το φορτίο που προκαλεί σύγχυση στους ναυλωτές σκαφών. Ως εκ τούτου, ο κατάλογος των αποδεκτών προηγούμενων φορτίων θα πρέπει να τροποποιηθεί ώστε να απεικονίζει τις άλλες μορφές που περιέχει το νιτρικό ασβέστιο, όπως το νιτρικό αμμωνιο-ασβέστιο, το διένυδρο νιτρικό ασβέστιο (II) και το τετραένυδρο νιτρικό ασβέστιο. Όλες αυτές οι μορφές έχουν πανομοιότυπα προφίλ επικινδυνότητας και διαφέρουν μόνο στην ποσότητα κρυσταλλικού ύδατος που περιέχουν τα μόρια.
            
         
               (4)
            
            
               Κατά την 68η συνεδρίαση της ολομέλειάς της (3) η επιστημονική ομάδα για τις μολυσματικές προσμείξεις στην τροφική αλυσίδα της Ευρωπαϊκής Αρχής για την Ασφάλεια των Τροφίμων επιβεβαίωσε ότι αυτές οι διάφορες μορφές διαλυμάτων νιτρικού ασβεστίου διαφέρουν μόνον ως προς τον αριθμό ενυδάτωσης και κατέληξε στο συμπέρασμα ότι η παρουσία τους δεν έχει καμία επίπτωση στις τοξικολογικές ιδιότητες και τη χημική δραστικότητα σε σύγκριση με τις ουσίες που είχαν εγγραφεί αρχικά στη συνδυασμένη εγγραφή.
            
         
               (5)
            
            
               Ως εκ τούτου, είναι σκόπιμο να τροποποιηθεί ο κατάλογος των αποδεκτών προηγούμενων φορτίων στο παράρτημα του κανονισμού (ΕΕ) αριθ. 579/2014.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 579/2014 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Φεβρουαρίου 2016.
      
         
            Για την Επιτροπή
         
         
            O Πρόεδρος
         
         Jean-Claude JUNCKER
      
   
   
      (1)  ΕΕ L 139 της 30.4.2004, σ. 1.
   
      (2)  Κανονισμός (ΕΕ) αριθ. 579/2014 της Επιτροπής, της 28ης Μαΐου 2014, για την παρέκκλιση από ορισμένες διατάξεις του παραρτήματος II του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου όσον αφορά τη θαλάσσια μεταφορά υγρών ελαίων και λιπών (ΕΕ L 160 της 29.5.2014, σ. 14).
   
      (3)  Πρακτικά της 68ης συνεδρίασης ολομέλειας της επιστημονικής ομάδας για τις μολυσματικές προσμείξεις στην τροφική αλυσίδα (EFSA/CONTAM/2330), διαθέσιμα στη διεύθυνση http://www.efsa.europa.eu/en/events/event/141125b-m.pdf
   
      ΠΑΡΑΡΤΗΜΑ
      Το παράρτημα του κανονισμού (ΕΕ) αριθ. 579/2014 τροποποιείται ως εξής:
      
                  1.
               
               
                  Στη 12η σειρά, η συνδυασμένη εγγραφή για το «διάλυμα νιτρικού αμμωνίου και το διάλυμα νιτρικού αμμωνίου (CN-9) και το διπλό του άλας» αντικαθίσταται από τις εξής ξεχωριστές εγγραφές:
                  
                              «Διάλυμα νιτρικού αμμωνίου
                           
                           
                              6484-52-2
                           
                        
                              Νιτρικό αμμωνιο-ασβέστιο
                           
                           
                              15245-12-2»
                           
                        
            
                  2.
               
               
                  Οι ακόλουθες εγγραφές προστίθενται κάτω από τη 13η γραμμή (εγγραφή για «διάλυμα χλωριούχου ασβεστίου»):
                  
                              «Νιτρικό ασβέστιο
                           
                           
                              10124-37-5
                           
                        
                              Διένυδρο νιτρικό ασβέστιο (II)
                           
                           
                              35054-52-5
                           
                        
                              Τετραένυδρο νιτρικό ασβέστιο
                           
                           
                              13477-34-4»